《与时用陪士常话别联句翌日士常见和因叠前韵》
明代·李东阳

客去萧然卧北窗，兴来谁复倒馀缸。钟声坐觉催寒漏，灯影长怜伴夜釭。

徐榻正悬怀旧侣，郢词初变忆新腔。忧时每念丹心独，抗世宁教白眼双。

敢谓文章非忝窃，未看民俗尽敦庞。名场有绁身仍系，宦海无风浪亦撞。

交重雷陈真不减，才非元白已全降。孤藤幸托千年树，一苇终期万里江。

望里停云心脉脉，曲中流水恨淙淙。还家莫叹关山隔，闻说弦歌似鲁邦。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。